六鐶助潮士鍾平仲納官輙辭贈以詩
作者：鄭俠
朝代：宋

paragraphs: 掲陽繁富州，鍾子閈城閈。
怡然保清操，不與世俗換。
豪家富廪庾，鼠雀嫌陳爛。
鍾子無田園，斗糴供晡旦。
甲第闢公門，奴僮立如雁。
鍾子無使令，其子供靧盥。
無妻備組紃，無婢奉炊爨。
市屋十數椽，廛商是隣畔。
暝陰滋蠧蝕，飛屑落几案。
炎蒸鬰不通，揮扇尚流汗。
絃誦不輟音，學海窮瀰漫。
文章有星斗，胸臆藏璀璨。
何殊盛衣冠，而坐於塗炭。
下藥百十包，蟲腐皆逾半。
經年無人顧，蛛網潜滋蔓。
苦李十數株，採摘亦素幹。
此外乃一無，兒女不蔽骭。
固非人所堪，隨分亦侃侃。
何意官物租，添輸告踰貫。
太守爲學校，芹茆思樂泮。
買田垂萬年，供給期無岸。
誰人不樂輸，我獨無計辦。
此時私愁憂，幾至方寸亂。
我身困長途，脫身自投竄。
聞此心惻然，不覺潜浩嘆。
六鐶聊助君，鷺股難廣獻。
聊欲分子憂，使免頻勾唤。
知子謂子貧，不知謂矜慢。
斯則朋遊愆，此時那可斷。
子猶重辭讓，揖拜如戰汗。
急取慎勿辭，六鐶如六萬。